
   Forord
  

  
   Vi lever i antropocen, menneskets tidsalder, en periode i historien der konsekvensene av at vi har lagt naturen og jordens ressurser under vår kontroll stadig blir tydeligere. Verden hungrer etter kunnskap om hvordan vi skal møte klimautfordringene og verne naturen, samtidig som vi må skape arbeidsplasser og inkluderende samfunn. I denne boka får du innblikk i noen av svarene som ledende norske samfunnsgeografer har på disse spørsmålene.
  

  
   Boka gir en innføring i samfunnsgeografi som fag. I
   
    Innføring i miljø- og ressurs­geografi
   
   (2019) beskrev vi naturgrunnlaget og samspillet mellom kultur og natur. Denne gangen er det samfunnet som er utgangspunktet. Formålet med boka er å få fram hva samfunnsgeografi er og ikke er, og hva som skiller dette faget fra andre samfunns­vitenskapelige fag.
  

  
   Sammen gir disse to bøkene en innføring i geografi som vi som forelesere så et stort behov for. Målet er å vise hvordan geografer tenker og forsker, hvilke begreper, teorier og tenkemåter de anvender for å forstå verden, men også å illustrere hvordan det ser ut når teorier og begreper «settes i arbeid» i analyser av samfunnet.
  

  
   I denne boka tar etablerte norske samfunnsgeografer for seg en rekke aktuelle temaer, blant annet energispørsmål, urbanisering, globalisering og hvordan mål­konflikter fører til at den grønne omstillingen går tregere enn den burde.
  

  
   Boka er bygd opp etter det vi kan kalle nysgjerrighetsprinsippet: Kapitlene tar utgangspunkt i utfordringer i samfunnet som blir analysert og forsket på i et geografisk perspektiv. Slik skiller boka seg fra mer klassisk oppbygde lærebøker, hvor det er begrepene og teoriene som styrer. Denne måten å lære geografi på passer godt med tenkningen i den nye læreplanen for grunnskolen og videregående skole, hvor det er færre og mer åpne kompetansemål. Dette gir et større handlingsrom til å velge innhold som tar utgangspunkt i dagsaktuelle hendelser, problemstillinger og debatter lokalt, regionalt og globalt.
  

  
   Jørn Cruickshank har hatt hovedansvaret for å redigere denne boka. Vi vil takke alle forfatterne for at de her deler sin kunnskap og sine faglige refleksjoner, og for deres tålmodighet i prosessen med å gjøre kapitlene relevante og forståelige for geografistudenter og lærerstudenter i geografi uten å gå på kompromiss med et høyt faglig nivå. Takk også til forlagsredaktør May Helene Solberg for hjelp og støtte gjennom hele prosessen.
  

  
   Kristiansand/Trondheim i oktober 2022
  

  
   Jørn Cruickshank og Jørund Aasetre

   Innledning
  

  
   
   
   Samfunnsgeografi – en vei inn
  

  
   
   
   Jørn Cruickshank
  

  
   
   
   Geografi handler om forholdet mellom natur og samfunn. Mens naturgeografien beskriver naturgrunnlaget, er samfunnet viktigst i samfunnsgeografien. Faget har en lang historie. Immanuel Kant underviste i geografi ved Universitetet i Königsberg fra 1756 til 1796, og han foreleste da blant annet om hvordan mennesket ikke bare er formet av verden, men også har evnen til å forme den. I 1798 skrev Thomas Malthus, demografiens far, om det kritiske forholdet mellom befolkningsvekst og menneskets tilgang til mat, også kalt overbefolkningshypotesen. I 1826 lanserte Johann Heinrich von Thünen en teori om lokalisering av ulike næringer, og fra 1889 utviklet Ernest George Ravenstein en teori om migrasjon. Selv om samfunnsgeografien dermed kan spores over 250 år tilbake i tid, er det vanlig å si at natur- og samfunnsgeografien skilte lag på 1920-tallet, og at moderne samfunnsgeografi, med sin interesse for samfunnets romlige organisering, først og fremst vokste fram etter andre verdenskrig. Det er da kjente geografer som for eksempel David Harvey, Edward Soja
   
   
   , Yi-Fu Tuan
   
   
   og Doreen Massey entrer den internasjonale scenen, mens Peter Sjøholt, Arild Holt-Jensen, Jens Christian Hansen, Bjørn Terje Aasheim og Britt Dale
   
   
   inntok en sentral rolle her hjemme. Til sammen utviklet og foredlet de blant annet historisk, urban, økonomisk, humanistisk, marxistisk og politisk geografi, og vi fikk teorier om region, sted, tilhørighet, landskap og næringsklynger. I tillegg fortsatte videreutviklingen av den tradisjonelle demografi-, migrasjons- og lokaliseringsteorien.
  

  
   Til forskjell fra andre samfunnsvitere er samfunnsgeografene mest opptatt av den
   
    romlige strukturen
   
   
    
    
   
   
    på menneskelig aktivitet
   
   . Felles for samfunnsvitenskapene er at de forsøker å forstå hvordan mennesker skaper samfunn og samfunnsprosesser – hva som skaper arbeidsplasser, befolkningsvekst, fellesskap, migrasjon og mangfold, og hva som forårsaker utfordringer som konflikter og eksklusjon. Geografene er også opptatt av dette, men de mener i tillegg at det ikke er uten betydning
   
    hvor
   
   ting skjer. Menneskelig aktivitet foregår aldri på nøytral grunn. Et territorium eller område er aldri «tomt»; det har en topografi, ressurser, klima, flora og fauna, og menneskene som har bebodd området har hatt sin sosiale organisering, sitt styresett, ulike produksjonsformer, sin tro og religion. Natur og kultur utgjør til sammen den romlige strukturen.
  

  
   Under Berlin-konferansen i 1885 delte vestlige makter en rekke afrikanske kolonier seg imellom, uten at afrikanere ble spurt, og uten hensyn til etniske og geografiske forhold. 60 år senere, under gjenoppbyggingen av Finnmark etter andre verdenskrig, satt arkitekter og tegnet nye byer i lune fjorder, samtidig som finnmarkingene fossrodde nordover og bygde hus på branntomtene. I begge tilfeller glemte man hva og hvem som hadde vært der før. Poenget er at når et lokalsamfunn, en by, et land eller et imperium bygges, betyr det noe hva som var der i utgangspunktet. Og vårt strev med å bevare eller endre det som var her før oss, «fester» seg i rommet og legger føringer for neste steg i utviklingen. Doreen Massey er kanskje den som best har beskrevet denne lagvise utviklingen av steder. Dette romlige perspektivet interesserer geografene. Når andre samfunnsforskere er i mål med sine undersøkelser, sier geografen: «Dette skjer jo ikke på samme måte overalt.» Nøyaktig hva den romlige strukturen består i, hvor mye som skyldes lokale og globale fenomener, og hvilket handlingsrom som finnes i ulike romlige strukturer, er de store spørsmålene i denne boka, enten vi bruker teorier om demografi, lokalisering, sted, region, by eller mer moderne begreper som skala, terriotorialisering og
   
    assemblage
   
   .
  

  
   Teoriene og temaene i samfunnsgeografien endrer seg i takt med verden og forsk­ningen. Mange av de eldre begrepene og teoriene er fremdeles relevante, og det er fortsatt interessant å forstå hvordan mennesker knytter seg til steder og hvorfor folk flytter. Men i mye større grad enn sine forgjengere stiller moderne geografer slike spørsmål i en stadig mer mobil og globalisert virkelighet. Moderne samfunnsgeografi må derfor sies å handle mye om forholdet mellom stabilitet og flyt, om hvordan fellesskap dannes og oppløses, om næringers vekst og død, alt sammen i et samspill mellom det lokale og det globale.
  

  
   
   
   Nasjonale fellesskap
  

  
   Faget er altså et barn av sin tid. Det påvirkes både av trender i samfunnsforskningen og av den mer generelle utviklingen i samfunnet. Hva som kjennetegner ‘den generelle samfunnsutviklingen’ kan være så mangt, men for de ca. 15 prosent av jordens befolkning som bor i den vestlige del av verden, er det vanskelig å overse framveksten av velferdsstater etter andre verdenskrig. Politikere og byråkrater på nasjonalt nivå trådte da fram som byggere av fellesskap og samfunn. Geografene bisto med kunnskap om hvordan man skaper vekst og samtidig sørger for sosial og geografisk fordeling. Velferds­staten tilrettela for industriell vekst og sysselsetting, samtidig som den sørget for at folks levestandard og tilgang til velferdstjenester økte år for år. Det var altså ikke slik Karl Marx (1845) hevdet, at borgerskapet brukte staten for å sikre egne interesser. Det var nå snarere tvert imot; staten forsøkte, på vegne av det nasjonale fellesskapet, å styre kapitalkreftene.
  

  
   At staten blandet seg inn i økonomien var riktignok ikke helt nytt. Allerede under krisen i mellomkrigstiden hadde staten begynt å gripe inn i økonomien i vestlige land. Da Norsk Hydro truet med å legge ned virksomheten på Rjukan og Notodden i 1934, grep staten inn og reddet bedriftene og dermed også bygdene. Velferdsordninger var heller ikke ukjent. Den statlige alderspensjonen ble eksempelvis innført i 1936. Det som er nytt etter andre verdenskrig er at en ny samfunnskontrakt mellom folket og staten overtar. Individer og bedrifter skulle bidra til å støtte opp om staten, som til gjengjeld skulle ta seg av befolkningen «fra vugge til grav». I likhet med flere andre europeiske land fikk Norge eksempelvis sitt eget nasjonalbudsjett, og staten fikk dermed et helhetlig grep om den nasjonaløkonomiske driften, med kontroll på inntekter og utgifter som del av den samme sirkulasjon. Utrustet med samfunnsøkonomisk teori kunne man argumentere for omstilling fra jordbruk til industri og flytting fra landsbygd til by, og i stor grad styre samfunnets utvikling. Ved hjelp av trepartssamarbeidet fikk staten også styring med lønnsutviklingen, og da oljeressursene ble avdekket, ble det bestemt at 80 prosent av inntektene skulle gå tilbake til fellesskapet. Oljen tilhørte folket.
  

  
   [image: Figure]
  

  
   Utover i etterkrigsårene fikk folk i Vesten stadig flere rettigheter og offentlige velferdsgoder. Sammenlignet med den økonomiske og sosiale kriseperioden i mellomkrigsårene, var dette en relativt stabil tid hvor store deler av befolkningen fikk del i en allmenn velferdsutvikling. I USA ble stadig flere mennesker løftet ut av fattigdom, og i 1970 tilhørte over 60 prosent av befolkningen den såkalte middelklassen. Også her i Norge vokste det fram et likhetssamfunn; 60 prosent oppga i en undersøkelse å tilhøre arbeiderklassen i 1969. I ulike versjoner vokste velferdsmodellen fram i de aller fleste land i verden. Denne formen for modernisering, med staten som den sterke aktøren, ble også en viktig modell i vestlige lands bestrebelser på å utvikle den fattige del av verden, etter hvert som tidligere kolonier i Asia og Afrika gjorde seg uavhengige.
  

  
   
   
   Lokale liv
  

  
   På 1970-tallet begynte modellen å knake i sammenføyningene. Den sammenhengende vekstperioden etter 1945 ble avløst av mer urolige tider. Det var flere årsaker til dette. Bedriftene hadde i økende grad begynt å manøvrere på tvers av landegrenser og var vanskeligere å holde styr på. Vi fikk en ny internasjonal arbeidsdeling for masse­produserende industrier. Når lønningene steg i de rike landene, valgte bedriftene å flytte produksjonen til lavkostland. Det vokste fram nye industriområder i land i den tredje verden, mens arbeidsledigheten økte i Ruhr-området i Tyskland, i den industrielle trekant i Nord-Italia, i «rustbeltet» i USA og i tungindustrien i Nord-England. Også små norske industristeder sto overfor spørsmålet: Hva skulle arbeiderne jobbe med i den postindustrielle tidsalder? Et av svarene finner vi i «det tredje Italia», der det vokste fram en industri som kombinerte masseproduksjon og håndverk, såkalt fleksibel spesialisering. På Aker brygge i Oslo finner vi et annet svar; restauranter og advokatkontorer har avløst skipsverftet som ble lagt ned i 1982.
  

  
   Velferdsstaten hadde vært en suksess fordi den enkeltes privatøkonomi bedret seg år for år, samtidig som skoletilbud og andre ordninger var gode nok, også for de som ellers kunne hatt råd til å kjøpe slike tjenester. I Norge vokste det derfor ikke i særlig grad fram private alternativer, slik det gjorde i Storbritannia og USA. Det statlige tilbudet ble omfavnet av de fleste. Derfor ble det ikke problematisert at byråkratiet vokste og at de offentlige utgiftene økte. Nasjonens og den enkeltes vekst gikk lykkelig hånd i hånd. Utover 1960-tallet økte imidlertid arbeidsledigheten, og det samme gjorde prisene. Staten våget etter hvert ikke å øke underskuddet på statsbudsjettet for å holde hjulene i gang. Dette satte samfunnskontrakten på prøve, og noen begynte å tvile på hele modellen.
  

  
   Mange opplevde for første gang at de fikk en forverret livssituasjon. Opposisjons­forskere mente at det var en myte at velferdsstaten hadde frigjort alle fra nød og fattig­dom. En rekke grupper konkluderte med at politikken ikke var tilpasset dem. De mistenkte for eksempel at skattepengene deres ble sløst vekk i en lite effektiv offentlig sektor. Byråkratiet var blitt stort, dyrt og lite dynamisk i forhold til de nye utfordringene. I Norge vokste kritikken mot den sosialdemokratiske planleggende stat som i for liten grad lyttet til folket den skulle styre. Arbeiderpartistatens modernisering av Norge løftet fram «moderne» næringer, spesielt industri, ikke lokalsamfunn, kommuner eller landsdeler. Hvis man laget planer for regioner og områder, var det hensynet til det nasjonale som var poenget; staten ønsket å øke regionens bidrag til det nasjonale fellesskapet. Også i Europa og USA mente mange at eksperter og elitepolitikere bare rullet de samme politiske ordningene utover nasjonen, uten respekt for lokal variasjon.
  

  
   På 1960-tallet fikk vi en internasjonal populistisk bølge: Folk ville ikke lenger bare bli bestemt over. Det dukket opp stadig flere bevegelser som løftet fram interessene til etniske minoriteter, kvinner, svarte, studenter, arbeidsløse og neglisjerte nabolag. I vår sammenheng er særlig det geografiske aspektet interessant. Når myndighetene utvikler regioner og byer, er ikke dette en nøytral prosess. Noen får det bedre – i noen land, i noen deler av landet, i noen byer eller bydeler – men noen får det også verre; eksempelvis i sørstatene i USA, land i det globale sør, økonomisk tilbakestående regioner i Vesten, og utkantområder, lavinntektsgrupper og etniske minoriteter i storbyens gettoer. På samme måte som at alle mennesker ikke kan behandles likt, ble man oppmerksom på at heller ikke steder kan behandles på identisk måte.
  

  
   [image: Figure]
   
    Lokalbefolkningen tar tilbake makten over sitt eget nabolag.
   

  

  
   Midt på 1960-tallet anerkjente man internasjonalt at innbyggerne i større grad skulle delta i planleggingen. Politikerne begynte også å lytte til andre typer forskere – interessen for modeller og kvantitative perspektiver dabbet av. Humanistiske geografer hadde fra tidlig på 1970-tallet hevdet at den kvantitative geografien hadde glemt mennesket. Man måtte heller ta utgangspunkt i individene og folks opplevelser av stedet der de bor («sense of place»).
  

  
   Som sagt, så gjort. I Sverige gikk man bort fra å basere seg på modeller basert på Walter Christallers sentralstedsteori i regionalpolitikken, fordi denne formen for positivistisk romlig kunnskap ikke hadde vist seg egnet til å forhindre geografisk ulikhet. I Norge fikk kommunene større frihet til å utøve politikk ut fra egne prioriteringer, og opprøret fikk også en litt særnorsk utkantprofil som vi skal komme tilbake til. Også her hjemme ble ulike gruppers interesser satt på dagsorden, og regjeringen satte i gang en maktutredning som hadde som mål å gi det enkelte menneske reell innflytelse over egen livssituasjon.
  

  
   Etter hvert fikk misnøyen en ideologisk overbygning. På 1980-tallet brakte ny­libe­ralismen fram en enda tydeligere erkjennelse av at næringslivet og sivilsamfunnet måtte få større handlingsrom, de måtte frigjøres («become liberated»), fordi staten alene ikke lenger ble oppfattet å kunne sikre vekst og velstand for alle. I tillegg til velferdsstatens fortsatte vekst fikk vi derfor en økende markedsorientering. På toppen av dette skjøt etter hvert globaliseringen fart, særlig etter at den kalde krigen var over i 1991.
  

  
   
   
   Hva med resten av verden?
  

  
   Mens moderniserte land prøvde seg fram for å finne den riktige blandingen mellom frihet og statlig styring, førte økende handel, migrasjon, mobilitet og forurensning på tvers av landegrensene til at en annen problemstilling tvang seg fram: Skal hvert land, hver by og kommune møte de nye utfordringene hver for seg selv, eller skal problemene løses gjennom internasjonalt samarbeid? I Norge ble denne motsetningen særlig tydelig da det skulle stemmes over medlemskap i EU i 1994. Globalister og internasjonalister som erkjenner at Norge er innvevd i globale relasjoner enten vi vil det eller ikke, stemte for. De mente at et mellomstatlig fellesskap egnet seg best til å ivareta ikke bare klodens, men også det enkelte lands interesser. Mot disse sto et knapt flertall som var skeptiske til å overlate beslutninger om våre ressurser og arbeidsplasser i industri, fiske og jordbruk til ikke-norske politikere og byråkrater.
  

  
   Diskusjonen om disse avveiningene: styring versus frihet, og lokal versus overnasjonal kontroll, lever fortsatt i beste velgående. Brexit, Storbritannias utmelding fra EU, er et tydelig eksempel på at man mener at det er uheldig å miste for mye av den nasjonale kontrollen. Problemene i landet ble forklart med EUs overnasjonale kontroll. I Norge diskuterer vi hvorvidt staten skal gripe inn og regulere produksjon og salg av strøm av hensyn til norske bedrifters og husholdningers strømregninger, eller om en skal fortsette med en markedsbasert løsning hvor det kjøpes og selges kraft over landegrensene. Her reises spørsmålet om nasjonal kontroll versus internasjonal koordinering, men en diskuterer også hvor mye staten skal gripe inn i markedet.
  

  
   Det er ikke bare slike spørsmål som skaper hodebry i moderne samfunn. Sammen med velstandsveksten fikk vi en voldsom vekst i produksjon, transport og salg av forbruksvarer som brukes en kort tid før de kastes. Veksten går nærmest av seg selv, i en ny kapitalistisk vekselvirkning mellom økonomien og samfunnet. Et eksempel: I Norge sluttet mange å sy klær selv samtidig som konfeksjonsindustrien skjøt fart. I første omgang leverte denne indust­rien til hjemmemarkedet, sammen med møbelindustri og produksjon av elektroniske husholdningsapparater. Slik transformasjon av økonomien foregikk nesten overalt. Den eskalerende produksjonen og forbruket i Europa og USA spredte seg etter hvert til Japan, Kina, India, Brasil, Russland og Sør-Afrika. Den økte globale produksjonen bidro til forurensning, tap av naturmangfold, nedbygging av natur og økte CO
   
    2
   
   -utslipp, sistnevnte også som resultat av en eksplosiv vekst i fossilbasert transport av mennesker og varer. Transportbehovet og miljøavtrykket øker ytterligere når multinasjonale selskaper av økonomiske hensyn produserer varene i Asia og selger dem på den andre siden av jorden. Alt dette gjorde at engasjementet for å beskytte klimaet og naturen vokste utover 1990-tallet.
  

  
   Vi strever lokalt, nasjonalt og globalt, i politikk og i forskning, med
   
    hvordan
   
   vi skal redusere klimautslippene. Etter at svært mange tiltak er innført, som utallige avgifter, bompenger, nedleggelse av kullkraftverk i Tyskland og støtte til utbygging av vindkraft, rettes oppmerksomheten nå også i økende grad mot sosial ulikhet i det grønne skiftet. Mens den største utfordringen tidligere var å overbevise folk om alvoret og få slutt på forurensning og sløsing med knappe ressurser, er oppmerksomheten i ferd med å dreies: Vi må spørre hvem som lider under og hvem som tjener på
   
    innretningen
   
   på klimatiltakene. Hvilke grupper slipper ut mest, og hvem har størst mulighet til å endre livsførsel? Er det eksempelvis staten, de rikeste eller arbeiderklassen som skal ta den største belastningen? De som bor i byer eller distriktsbefolkningen? Land i det globale sør eller nord?
  

  
   Spørsmålet om rettferdig grønn omstilling skjærer gjennom mange av utfordringene vi står overfor i dag. Dette skiller seg markant fra etterkrigstidens store spørsmål om industrialisering og geografisk og sosial fordeling av velstanden.
  

  
   
   
   En digital revolusjon
  

  
   Digitaliseringen av samfunnet
   
   
   påvirker både økonomi og hverdagsliv. Noen mener at vi aldri før i menneskets historie har opplevd så raske omveltninger. På grunn av utviklingen i medie- og kommunikasjonsteknologien har vi siden årtusenskiftet opplevd en intensivering i sammenkoplinger mellom mennesker. Hvordan og hvor treffer man mennesker? Hvilke jobber kan en få, og hva slags jobber ønsker folk? Hvilke kompetanser er viktige? Slike spørsmål gir markert annerledes svar i dag enn for bare et par tiår siden. Fellesskap og utenforskap produseres i økende grad gjennom digitale medier.
  

  
   Skillet mellom jobb/studier på den ene siden og fritid på den andre er vanskeligere å få øye på. Det har ikke gått så langt som i TV-serien
   
    Severance
   
   , hvor arbeiderne i Lumon Industries får satt inn en chip i hjernen som gjør at når man er på jobben, husker man ikke noe om privatlivet utenfor – og vice versa. Ideen til serien er likevel ikke hentet ut av løse luften. Digitaliseringen griper om seg i den grad at vi nesten føler oss nakne uten smarttelefonen, og selv når vi møter hverandre fysisk, kombinerer vi det med våre digitale liv. En ny økonomi vokser også fram. Enkeltpersoner kan tjene store penger på å ha mange følgere på sosiale medier. Ny teknologi gjør ikke bare netthandel attraktivt, men tilbyr også helautomatiserte løsninger for utleie og kjøp av eiendeler eller tjenester. Dette har skapt en hel plattformøkonomi som i mange sammenhenger utkonkurrerer tradisjonelle næringer, og som på godt og vondt beveger seg utenfor det organiserte arbeidsliv.
  

  
   Endringene skal ikke overdrives – vi lever ikke fullstendig digitale liv: Mennesker er sosiale dyr, og mange av mekanismene som bygger eller ødelegger relasjoner, som skaper vinnere og tapere, lykke og sorg, er uforanderlige. Vi er fortsatt glade i noen steder som vi føler at vi hører til, og vi setter pris på naturen, enten det er langs kysten, i skogen eller på fjellet. Mesteparten av livet leves for de fleste av oss i hjemmet, på skole eller jobb, på torg og kafeer, i samvær med nærmeste familie, venner og kolleger, og vi bygger fellesskap rundt «vår» by, bygd eller «vårt» land. Likevel vil mange hevde at den sammenhengen dette skjer i har endret seg drastisk de siste tiårene.
  

  
   
   
   Geografi og antropocen
  

  
   Å studere samfunnet kan foregå på to måter. En kan se det sosiale som en effekt av naturen, noe vi kaller natur- eller miljødeterminisme. I fagets barndom dominerte denne måten å tenke på – man så mennesket som et produkt av jordens overflate. Den andre tilnærmingen vokste fram på begynnelsen av 1900-tallet, særlig i fransk regional geografi, med Paul Vidal de la Blache i spissen. Her forstår man geografisk variasjon mer som et resultat av menneskelig handling. Det er kulturen på et sted som er utgangspunktet for analysen.
  

  
   Å forstå hvordan mennesker former sine omgivelser er stadig viktigere. Vi lever i antropocen, menneskets tidsalder: Vi har lagt naturen og dens ressurser under vår kontroll. Vi produserer, kommuniserer, reiser og konsumerer i dag i svært stor grad uavhengig av stedlige naturmessige forhold. Istedenfor at naturen bestemmer, har vi lært oss å utnytte den romlige variasjonen, som når multinasjonale selskaper utnytter ulike steders naturlige fortrinn.
  

  
   Med dette menes selvsagt ikke at naturen har utspilt sin rolle, heller ikke i samfunns­geografien. I vår tid er det en økende erkjennelse av naturens begrensninger. En kan til og med hevde at mange av problemene vi står overfor, nettopp skyldes at vi ikke har vært oppmerksom på naturens tåleevne. Det å studere samfunnet uavhengig av samspillet med jordens klima, ressurser og natur er derfor blitt mindre vanlig. Naturlige forutsetninger forklarer i stor grad at Danmark ikke baserer seg på vannkraft, at Tyskland inntil nylig produserte mye kullkraft, og at vannkraften i 2022 utgjorde 92 prosent av elektrisitetsproduksjonen i Norge. Men det er i økende grad samspillet mellom naturen og samfunnet geografen utforsker.
  

  
   Det nye globaliserte og digitaliserte samfunnet må nå helst omstille seg i grønn retning på en så rettferdig måte som mulig. Dette får konsekvenser for hva samfunnsgeografene sysler med. Det påvirker også teoriutviklingen, fordi de eldre teoriene ikke alltid er egnet til å gripe det som preger menneskers forhold til hverandre og til naturen i dag. I tillegg påvirkes samfunnsgeografene av utviklingen innenfor forskningen. Positivismens kausalitetstenkning, som var inspirert av naturvitenskapene, ble avløst av hermeneutikken, altså interessen for hvordan mennesket forstår og fortolker. Så kom sosialkonstruktivismen og tanken om at vi
   
    skaper
   
   samfunnet – det er ikke en gitt størrelse, og det kunne vært annerledes. Fra denne erkjennelsen var ikke veien lang til postmodernisme og kritisk teori, der målet er å avdekke hvilke krefter som former våre tenkemåter. I senere tid har kanskje særlig det relasjonelle perspektivet
   
   
   og kravet om avkolonisering av akademia fått stor betydning i samfunnsgeografien – det kommer vi tilbake til. Den faglige utviklingen og hva geografene interesserer seg for, blir påvirket av slike trender. Denne boka presenterer temaer, metoder og begreper som er viktige i samfunnsgeografien i dag, og vi skal i det følgende gi en oversikt over temaene som tas opp i kapitlene.
  

  
   
   
   Geografiske metoder
  

  
   Det er feil å si at det finnes en egen geografisk forskningsmetode. Faget deler metodelitteratur med de andre samfunnsvitenskapene. Geografer observerer, studerer dokumenter, gjør intervjuer og foretar statistiske analyser. Noen ganger anvender de flere metoder i samme studie, og av og til drar de også på feltarbeid. Det finnes altså ikke én geografisk metode, den avhenger av hva slags teori man har som utgangspunkt og hvilket tema man studerer. Studerer vi identitet, kan intervjuer egne seg, mens kvantitative metoder er naturlig i en studie av endring i befolkningsstørrelser.
   
    Jørund Aasetre
   
   og
   
    Espen Carlsson
   
   bruker en rekke metoder i sitt kapittel i denne boka når de tar for seg ideen om at man kan selge et sted. De prøver å finne ut om markedsføring av kommunene Rauma og Rindal på Mørekysten gir resultater. Blir det flere tilflyttere og arbeidsplasser? I jakten på svar samler de inn statistikk om befolkning og sysselsetting, de studerer dokumenter og foretar tre ulike typer intervjuer. Alt dette settes inn i en årsak–virkning-modell. De finner interessant nok ikke noen konkrete positive effekter av slike markedsføringskampanjer, men de mener likevel at slik utadrettet virksomhet kan fungere hvis den er forankret i kommunens overordnede strategier.
  

  
   Å lese er i utgangspunktet en harmløs aktivitet med få konsekvenser, utover leserens opplevelse. Når
   
    Hilde Nymoen Rørtveit
   
   ,
   
    Frode Flemsæter
   
   og
   
    Gunhild Setten
   
   snakker om å
   
    lese et landskap
   
   , handler det om noe ganske annet. I sitt kapittel lanserer de en systematisk geografisk tilnærming for å gripe forholdet mellom menneske og natur. Dette gjør de gjennom å 1) betrakte verden som et landskap, og 2) beskrive hvordan det leses. Landskap er da forstått som et område som mennesker er medskapere av. Vi får innblikk i hvordan to områder kan leses på tre forskjellige måter: drabantbyene Romolslia og Kolstad-Saupstad utenfor Trondheim, og Dovrefjell. Enkelte forskere leser drabantbyer som fremmedgjørende sovebyer, mens innbyggerne kan oppleve at det er godt å bo der. Ofte kan lesningen av et landskap være forbundet med makt; myndighetene etablerer et skytefelt på Dovrefjell, og de forsøker å «redde» drabantbyene gjennom områdeløft. Begge deler er basert på og bidrar til bestemte oppfatninger av stedene, blant mange andre mulige. De tre lesemåtene kan brukes til å forstå samfunnet, hvorfor konflikter oppstår og hva som skaper og hindrer endring.
  

  
   
   
   Migrasjon
   
   
  

  
   Befolkningsnedgang kan skyldes to ting. Enten er det færre fødsler enn dødsfall (negativ naturlig tilvekst), eller så flytter det flere fra stedet enn til. Samfunnsgeografene har vært svært opptatt av migrasjon og har utviklet et arsenal av teorier og tilnærminger på feltet. Særlig var det stor interesse for bevegelse og migrasjon på 1960- og 70-tallet. Migrasjon omfatter innvandring, flytting mellom steder, mellom byer, fra bykjernen til forstedene, mellom land og verdensdeler. I Norge er mye av oppmerksomheten rettet mot rural-urban flytting, eller sentralisering som det populært kalles. Flytting fra distriktene har vært et viktig nasjonalt problem, og det er et godt argument i politiske debatter at folk må få lov å bo der de bor. Målet om å bevare bosettingen på bygda oppsto på 1970-tallet. Er dette tilfeldig, eller kan årsaken være at akkurat da mange var i opprør mot at utviklingen ble styrt ovenfra og ned, så opplevde vi en rekordstor sentralisering? Byene har aldri vokst så mye og utkantene har heller aldri mistet så mange innbyggere som på 1960-tallet. For de nasjonale strategene var ikke dette noe man skulle motarbeide – folk fikk faktisk tilskudd hvis de flyttet fra distriktene til byen. Det er kanskje ikke rart at det kom en reaksjon.
  

  
   Migrasjonsforskningen i Norge har lenge hatt en viktig politisk betydning ved at man følger med på flyttemønster og sentralisering, men også som en hjelp for lokale og nasjonale myndigheter, særlig i bestrebelsene på å opprettholde befolkningen i distriktene. Slik er det ikke lenger. Etter hvert har man innsett at urbaniseringen er kommet for å bli. Istedenfor å kjempe imot, er det flere som argumenterer for at man heller bør konsentrere seg om å opprettholde levekårene i områder med synkende folketall.
   
    Nina Gunnerud Berg
   
   har forsket på migrasjon siden midten av 1990-tallet, og i sitt kapittel gjennomgår hun kjente teorier i flytteforskningen, og forklarer hvorfor flytting ikke bør forstås som en tidsmessig isolert handling. Ved hjelp av livshistorie­intervjuer har hun utviklet kunnskap om hvorfor folk flytter, og hvorfor de eventuelt blir boende på stedet de flytter til. Slik har hun beriket flytteforskningen, eksempelvis med innsikt i hvordan livsfaser, relasjonen mellom generasjoner og forhold til venner og familie spiller en viktig rolle i flyttebeslutninger. Kapitlet gir en økt forståelse av flytting, men også hva som er et godt eller mindre godt sted å bo for mennesker i ulike livssituasjoner.
  

  
   
   
   Utviklingsgeografi
  

  
   Utviklingsgeografi
   
   
   er en variant av geografifaget som er inspirert av utviklingsstudier, et samfunnsfag som vokste fram særlig fra 1950–60-tallet, samtidig med at mange fattige land frigjorde seg fra kolonimaktene. Utviklingsgeografien anvender innsikter fra en rekke av samfunnsfagene, som økonomi, antropologi, studier av internasjonale relasjoner og typiske geografitemaer som regional utvikling, jordbruksutvikling og migrasjon. Det som skiller utviklingsgeografi fra utviklingsstudier er, som i all annen geografi, interessen for
   
    hvor
   
   prosesser utspiller seg, og betydningen av relasjoner mellom ulike geografiske enheter og nivå.
  

  
   I denne boka har
   
    Jørgen Klein
   
   og
   
    Jill Tove Buseths
   
   kapittel et utviklingsgeografisk ståsted. De tar for seg historien til et av verdens fattigste land, Tanzania. Landet hadde økonomisk framgang på 1970-tallet, da Julius Nyereres sosialistiske politikk ga resultater innen utdanning og helse. Kapitlet trekker linjer tilbake til uavhengigheten i 1961 og viser hvordan landet etter hvert ble påvirket av nyliberalismen, miljøsaken og en ny bevissthet om sammenhengen mellom vern og utvikling. Vi følger historien fram til dagens satsing på turisme og ressursnasjonalisme. Forfatterne får fram samspillet mellom historiske og nåtidige prosesser – for eksempel bygger moderniseringen av jordbruket fra 2005 på Nyereres satsing på jordbruk 40 år tidligere. Det som særlig kommer fram i kapitlet er hvordan ytre politiske og vitenskapelige impulser virkeliggjøres på en særskilt tanzaniansk måte.
  

  
   På fagfeltet utviklingsstudier kom det rundt årtusenskiftet fram tydelige stemmer som var kritiske til den eurosentriske koloniseringen av verden, både i praksis og i forskningen.
   
    Hilde Refsties
   
   kapittel tar for seg denne tematikken. Hun peker også på hvordan vestlig byutvikling lider under det samme som myndighetene på 1970-tallet ble kritisert for: den manglende evnen til å justere politikken etter lokale forhold. Den noe overraskende løsningen hun lanserer er å la seg inspirere av hvordan urbaniseringen har foregått i land i sør: Istedenfor å se på omfanget av uformelle ordninger i byutvikling i sør som et problem, bør vi lære. I India resulterte en protest i at lokale myndigheter skrinla planene om å sanere slumområdet Dharavi i Mumbai. Det oppsto et samarbeid mellom lokalbefolkningen og myndighetene om en lokalt tilpasset utvikling, en erfaring som ledet fram til det globale nettverket Shack/Slum Dwellers International. Et annet eksempel er deltakende budsjettering, et konsept som opprinnelig oppsto i Brasil. Da planleggerne i Porto Alegre skulle sette opp budsjett for byutviklingstiltak, bestemte de seg originalt nok for også å spørre innbyggerne. Refstie viser hvordan det globale nord har mye å lære av erfaringer med deltakende praksiser og arbeid med ulikhet i land i det globale sør.
  

  
   Grønn oms
   
   
   tilling
  

  
   Når politikerne er enige om at klimaendringene er vår største utfordring, hvorfor gjøres det ikke mer? Hva skal til for at endringene skal skje fortere? Det undersøker
   
    Håvard Haarstad
   
   i sitt kapittel om klimaomstilling i norske byer. Han trekker særlig fram målkonflikter som en viktig utfordring. Det kan være konflikter mellom økonomiske og miljømessige hensyn, mellom de ulike bærekraftsmålene, og mellom lokale og globale hensyn. Et annet problem er innlåsing – det at vi som samfunn utvikler ordninger og vaner som i neste omgang låser oss fast eller begrenser handlings­rommet. Når folk bor spredt og er avhengige av fossile kjøretøy, er det ikke bare enkelt i en hånd­vending å endre på dette, selv om vi vet at tettbebyggelse der folk går og sykler, er mer klimavennlig. Haarstad løfter fram de mange gode tiltakene og positive tendensene i samfunnet, som smartby og klimabudsjettering, men han mener at mye mer kan gjøres. Ikke minst kan geografer med sine perspektiver og begreper få fram viktige innsikter i hva utfordringene består i, og hva som skal til for å løse dem. Kapitlet har mange gode eksempler på vellykkede tiltak, for eksempel hvordan planleggere i Oslo møter motstanden mot bilfrie soner på en pragmatisk måte.
  

  
   Den grønne omstillingen handler også om økonomi. Et viktig spørsmål er hvordan vi som samfunn kan skape bedrifter og arbeidsplasser, samtidig som vi sørger for en grønn omstilling.
   
    Stig-Erik Jakobsen
   
   tar for seg denne utfordringen for de rundt en million menneskene som bor i fylkene Rogaland og Hordaland, hvor særlig petroleumssektoren, maritim sektor og havbruk er viktige bærebjelker. Lakseoppdrett er en av de suksessrike næringene i regionen, hvor selskaper som Mowi, Lerøy og Grieg utnytter teknologien som er utviklet i oljenæringen. Jakobsens poeng er at hvis vi skal få til en grønn omstilling, er det ikke nok med bedrifter som går med overskudd. Vi må i tillegg ha virkemidler som «tvinger» fram grønne løsninger, og som belønner de som har tatt viktige skritt eller skaper nye markeder, slik at grønne løsninger blir etterspurt. Dette kalles transformativ næringspolitikk. Når oppdrettsnæringen sliter med utslipp av avfallsstoffer, lakselus og rømming, kan eksempelvis myndighetene støtte opp om ny teknologi for produksjon av laks på land, bruk av lukkede eller semilukkende merder og produksjon lenger ut til havs. Kapitlet gir oss et oversiktlig analytisk rammeverk for å forstå hvordan økonomisk og politisk geografi kan kombineres for å håndtere sentrale utfordringer i vår tid.
  

  
   
   
   Makt og geografi
  

  
   Makt
   
   
   er et sentralt tema i alle samfunnsfag. I geografi er spørsmålet om makt koplet til det romlige. Makt over det romlige kan brukes til å påvirke våre forestillinger om hva og hvem som hører til hvor, eksempelvis ved hjelp av kart. Vi kan selvsagt behandle kart uten å tenke på makt. Vi har alle nytte av kart til ulike formål, og produksjonen av dem er oftest motivert av ønsket om å beskrive omgivelsene, slik at de kan være til hjelp for turister, turgåere, navigasjon, arealplanlegging og mer. For samfunnsgeografen får kartet betydning også som et middel for kommunikasjon om hvordan verden ser ut. I
   
    Anne Liens
   
   kapittel om kartografi får vi innblikk i de sentrale kartografiske begrepene, ulike typer kart og projeksjoner, og hvordan kart lages. Kort sagt handler kapitlet om ulike måter å oversette fra den tredimensjonale virkeligheten til kartets to dimensjoner. Samtidig er kart et utsnitt av virkeligheten, det framhever noen temaer og skjuler andre, og derfor kan det også være et objekt for maktanvendelse. Det verdenskartet vi er vant til å se, er vel det sterkeste eksemplet på dette, med Europa sentralt plassert. Kapitlet gir mange konkrete eksempler på hvilke virkemidler som brukes for å fremme et bestemt syn på verden, og hvordan kart kan bli et politisk instrument. Et eksempel er da Russland i 2016 overtalte Google Maps til å endre stedsnavnene på Krimhalvøya fra ukrainske til russiske. Alle forstår at dette er en politisk handling. Det nye kartet utøver makt over våre forestillinger, over ideen om hvem som hører til på et område.
  

  
   Makt kan altså påvirke representasjoner av verden, men den kan også virke mer direkte på et område, eksempelvis når et slumområde saneres, eller når det anlegges et parkområde like ved et boligområde. Det utøves også makt når vi mennesker etablerer regler for hvem som kan gjøre hva hvor. Disse aspektene belyses i
   
    Jørn Cruickshanks
   
   kapittel om kritisk geografi. Vi introduseres for Henri Lefebvres tre maktdimensjoner: romlig praksis, abstrakt rom og levd rom. Lefebvre mente at vi må skaffe oss kunnskap om alle de tre aspektene ved det romlige i kampen mot maktbruk og undertrykkelse. Bare da er man rustet til å bekjempe urettferdighet. En ensidig kamp mot markedskreftene og elitene er naiv. Den virkelige makten ligger i det Lefebvre kaller for en romlig kode som sterke krefter etablerer, og som favoriserer visse gruppers interesser. Lefebvres viktigste bidrag var å gjøre oss oppmerksom på at ingen rom er nøytrale, og han utvik­let et analytisk apparat for å avkle den skjulte makten. Kapitlet gir mange eksempler på hvordan makten uttrykkes romlig, for eksempel i konstruksjonen av «Syden» og i turistifiseringen av byen Solvang i California.
  

  
   
   
   Skala
  

  
   Et begrep som går igjen i boka, og som vedrører kjernen av samfunnsgeografien, er
   
    skala
   
   . Skala
   
   
   er interessant i møtepunktet mellom 1) utbredelsen av sosiale prosesser og 2) styringen og makten over disse. Noen ganger er det samsvar mellom disse tingene, men veldig ofte er det ikke det. Dette forholdet diskuteres i flere av bokas kapitler. Helt enkelt kan vi si at når vi snakker om skala, deler vi samfunnet inn i geografiske nivåer, istedenfor å tenke det eksempelvis i form av ulike grupper (arbeidere, middelklassen, eliten), ulike aktører (stat, privat, næring) eller prosesser (industrialisering, digitalisering). Innledningsvis ble utviklingen av velferdsstaten beskrevet som en endring av forholdet mellom ulike aktører. Men vi kunne like gjerne behandlet dette som et spørsmål om skala, som en styrking av det nasjonale på bekostning av det globale og det lokale. Koordineringen av sosiale og økonomiske prosesser foregikk i større grad på nasjonalt nivå enn tidligere.
  

  
   Spillet mellom skalanivåene pågår hele tiden. Et eksempel: Mot slutten av 1800-tallet økte den regionale bevisstheten i Norge. I velferdsstatens blomstringstid kom denne patriotismen i bakgrunnen, mens den flammet opp igjen i en periode på 1970- og 80-tallet. I skrivende stund streber en rekke europeiske regioner etter større uavhengighet. Utvikling kan altså analyseres med utgangspunkt i den vekslende rollen til ulike skalaer.
  

  
   [image: Figure]
  

  
   Hva kan skala som begrep mer konkret tilføre? Tenk på interessekonflikten mellom kapitalister og arbeidere, det Marx kalte produksjonsrelasjonen. Fabrikkeieren rår over arbeiderens skjebne, i og med at arbeideren er avhengig av en inntektsgivende jobb. I et skalaperspektiv ligger ikke makten i at kapitalistene eier bedriftene, men i deres evne til å operere på en annen skala enn arbeiderne.
  

  
   Skalaperspektivet inngår ofte i en kritikk mot kapitalismen, hvor en peker på at selskapenes ønsker trumfer lokale hensyn. I en studie av en foreslått gruveetablering i Peru viser Haarstad og Fløysand (2007) at det ikke alltid er slik at nasjonale og internasjonale aktører nødvendigvis har all makt. I studien kommer det fram hvordan lokale aktører klarer å mobilisere motstand også på andre og «høyere» skalanivå. De fikk for eksempel fram at konflikten ikke bare handlet om negative lokale konsekvenser av gruvedriften, men at prosjektet også truet den nasjonale identiteten til Peru, og at det i et internasjonalt perspektiv handlet om demokrati. Slik fikk de lokale motstanderne sympatisører på flere skalanivåer. Det er altså ikke bare de sterke kapitalkreftene som kan skaffe seg makt på ulike skalanivåer. Lokale fellesskap er sjelden sjakk matt, og en skalaanalyse kan bringe fram det geniale mottrekket.
  

  
   I denne boka anvendes skala blant annet i Håvard Haarstads kapittel om grønn omstilling, i Stig-Erik Jakobsens analyse av regional næringsutvikling, men også i
   
    Mariel
   
   
    Aguilar-Støen
   
   og
   
    Jostein Jakobsens
   
   kapittel om global kjøttproduksjon. Covid-pandemien er verken den første eller siste vi vil oppleve. Kapitlet viser hvordan virus­spredningen henger nøye sammen med moderne kjøttproduksjon, som foregår i globale produksjonssystemer. Sterke stater og selskaper bygger opp fabrikklignende gårder for masseproduksjon av kjøtt til et stadig voksende globalt kjøttmarked. Noen av konsekvensene er avskoging, resistente bakterier og arter med lite genetisk variasjon. Produksjonssystemet endrer landskap, handelslinjer og interaksjonen mellom bakterier, dyr og mennesker i så stor grad at dette kan sies å være en av de viktigste årsakene til at virus oppstår og blir til pandemier. Ekspansjonen av grisegårder inn i skogsområder i Thailand la til rette for at bakterier ble overført fra flaggermus via griser til mennesker. Kapitlet gir et innblikk i hvordan dette skjer, og hvordan økologiske, økonomiske og politiske prosesser griper inn i hverandre.
  

  
   
   
   Økonomisk geografi
   
   
  

  
   I august 2022 ble det bestemt at det skal bygges en batterifabrikk i Arendal. Hvorfor akkurat i Arendal? Eller mer generelt: Hvordan kan vi forstå lokaliseringen av økonomisk aktivitet? Slike spørsmål var starten på utviklingen av teorier i økonomisk geografi. I sin enkleste form handler det om å beskrive hvordan en eier avveier ulike hensyn ved plasseringen av en bedrift. Skal den legges der hvor ressursene finnes eller nærmere marke­det? Hvor finnes det kompetent arbeidskraft og annen infrastruktur? Oppfinn­elsen av dampsagen gjorde det for eksempel mulig å legge sagbruk lenger ned i elvene enn tidligere, nærmere større byer og markeder langs kysten. Den økonomiske geografien har utviklet seg mye fra de første enkle modellene, men kjernen er fortsatt ønsket om å forstå den økonomiske aktivitetens romlige struktur.
  

  
   I
   
    Arne Isaksens
   
   kapittel er spørsmålet: Hvorfor vokser noen regioner mer enn andre? Hvorfor vokser Oslo og Hordaland mer enn resten av landet? En region kan være orientert utover, den kan forsøke å gjøre seg attraktiv for tilflyttere eller investorer. Tilgang til grønn kraft, spesialisert kompetanse eller en relevant klynge av bedrifter er eksempler på hva aktører i næringslivet ser etter, og som man derfor kan forsøke å friste med. Alternativt kan regioner sette søkelys på det interne, på de næringer, ressurser og kompetanser som er utviklet i regionen, og forsøke å støtte opp om disse. Regioner jobber med interne og eksterne drivkrefter på ulik måte, og kapitlet viser hvordan regionene Oslo og Hordaland/Bergen hele tiden har et forsprang på resten av landet, fordi interne drivkrefter her bidrar til framvekst av nye næringer i større grad enn andre steder i landet.
  

  
   
   
   Relasjonell geografi
   
   
  

  
   I store deler av geografien behandles stedet som et område med historiske røtter og opparbeidede egenskaper. Det har en identitet som er skapt i det gjensidige forholdet mellom kulturen og naturen. Det ligger da til grunn at stedet eller regionen er gitt i utgangspunktet. Det relasjonelle perspektivet, som anvendes i mange av kapitlene i boka, er mindre interessert i steder som slike gitte enheter. For å ta et eksempel: På kartet over T-banen i London vil det da ikke være stasjonenes faktiske plassering i landskapet som er det interessante, eller hvor små eller hvor store de ulike stedene er; det er relasjonene mellom dem som er interesseområdet.
  

  
   [image: Figure]
  

  
   Utover 1990-tallet var det stadig færre geografer som slo seg til ro med en absolutt forståelse av verden, som om virkeligheten ligger der ferdig og klar til observasjon og beskrivelse. Det relasjonelle perspektivet ble mer vanlig. Globaliseringen og den økte mobiliteten har gjort at hele verden er koplet tettere sammen. Det betyr at relasjoner mellom land, steder og mennesker både har økt i omfang og har fått økt betydning, slik at når vi skal forstå hva som skjer på et sted, er det i økende grad relevant å trekke inn stedets relasjoner til andre steder.
  

  
   Det er først og fremst denne erkjennelsen av relasjonenes økende betydning som er utgangspunktet når
   
    Ståle Angen Rye
   
   undersøker konsekvensene av globaliseringen: Hva skjer når det blir stadig flere koplinger mellom folk og steder, og når nettverkene i økende grad brer seg utover land og kontinenter? Den åpenbare observasjonen er at globalisering gjør at mange ting blir mer likt; verden blir mindre, ja nærmest som en global landsby. På en reise til den andre siden av jorden kan vi gå innom Starbucks før vi shopper vante klesmerker i et kjøpesenter som ligner veldig på det vi har hjemme. Samtidig viser kapitlet at globalisering ikke utelukkende er en kraft som skaper likhet og ensretting. Et annet viktig trekk er at mens det før var noenlunde samsvar mellom fysiske og sosiale relasjoner (de vi kjente var de som bodde i nærheten av oss), kan man nå ha en nær venn i Indonesia uten at man kjenner naboen vegg i vegg. I et slikt vennskap vil man dyrke fram likheter på tross av fysisk avstand, men omgivelsene utvikler seg ikke nødvendigvis i samme retning på de to stedene. Noe blir altså likere, men globaliseringen produserer også ulikhet.
  

  
   Motivasjonen for det relasjonelle perspektivet er her først og fremst empirisk: Fordi relasjoner er viktigere enn før, bør geografien legge mer vekt på å undersøke slike forhold. Når samfunnet endrer seg, må forskere endre fokus. Den andre begrunnelsen for det relasjonelle handler om representasjon, om hva det er vi geografer først og fremst kan si noe om. Noen mener at vi skal beskrive det som finnes, mens andre er mer opptatt av å forstå hvordan verden konstrueres. De tar gjerne utgangspunkt i at verden hele tiden blir til gjennom måten ulike ting koples sammen på.
  

  
   Hvis vi skal ta dette siste på fullt alvor, får vi noen analytiske utfordringer. Hvis vi først og fremst skal forstå selve prosessen, uten startpunkt i teoretiske modeller, tidligere forskning eller noen antakelser om det som allerede finnes, mister vi litt av det trygge fotfestet som geografer hadde tidligere. Når samfunnet ikke finnes som en fast størrelse, men hele tiden skapes, hvordan skal vi da forske? Selv om vi sier at verden er kompleks og i konstant endring, må vi også kunne tilnærme oss virkeligheten på en etterprøvbar og vitenskapelig måte. Heldigvis har det relasjonelle perspektivet avfødt en rekke begreper og tilnærminger som forsøker å svare på denne utfordringen.
  

  
   
   
   Assemblage
  

  
   Begrepet
   
    assemblage
   
   
    
    
   
   , eller ansamling, som noen bruker på norsk, ble introdusert av franske poststrukturalister på 1970-tallet. Her skal vi ta for oss hvordan geografer har brukt begrepet som en systematisk tilnærming for å gripe «tilblivelse». Vi angriper da virkeligheten som et forhold mellom en helhet og deler. En a
   
   
   ssemblage er en helhet som oppstår, ikke som et aggregat eller en sum av egenskapene til delene som inngår, men som et resultat av de egenskapene som oppstår
   
    når delene samhandler
   
   , når kommunikasjonsveier etableres mellom dem.
  

  
   Vi har altså det vi skal forklare eller forstå,
   
    helheten
   
   , og det som skaper dette,
   
    delene
   
   . Deler kan være hva som helst: tekster, personer, dyr, natur, tanker og annet. Helheten kan være nasjonal energiproduksjon, en pandemi eller en opprørsbevegelse, og er et resultat av samspillet som foregår mellom delene. Delene som utgjør en assemblage plugges altså sammen, og måten dette foregår på, skaper endring. Det er ikke stor forskjell på dette og tidligere teoretiseringer, for eksempel det samspillet som Doreen Massey snakket om mellom det som finnes på et sted og nye investeringsrunder, som ble nevnt innledningsvis. Det som først og fremst er annerledes med begrepet assemblage er hvor fleksibelt man tenker at samfunnet er, og ikke minst hvor mange ulike ting man tenker at det er hensiktsmessig å trekke inn i en analyse.
  

  
   Forestillinger, politikk, natur, teknologi, erfaringer og hendelser, alt kan tenkes å bidra inn i formingen av hvordan ting blir. Da norske geografer forklarte at dampsagene skapte nye byer langs kysten, var det først og fremst sagbrukeieren, elvene og tømmeret som ble trukket inn – ikke lokal identitet, kjønnsrelasjoner, barneoppdragelse eller annet som kunne tenkes å ha relevans. Med det relasjonelle perspektivet forsøker man å gå tettere på det som skjer og lar dette styre hva som trekkes inn, mer enn teoretiske perspektiver eller objektive fakta om natur og kultur på stedet.
  

  
   
   
   Territorialisering
  

  
   Begrepet territorialisering
   
   
   danner utgangspunkt for en måte å analysere på som er beslektet med assemblage. Det romlige kan være flytende og udefinerbart, det er ikke nødvendigvis fast eller noe vi kan knytte oss til og utvikle politikk for. Men når det flytende gjøres fast, sier vi i geografien at det har blitt territorialisert. Vi kan bruke et bilde for å beskrive denne prosessen: Vi mottar signaler fra våre omgivelser via sansene. Herfra blir signalene sendt til arbeidsminnet, hvor det er bare kaos, så inntrykkene må sorteres og gjøres forståelige. Dette skjer ved hjelp av noen mentale modeller som vi har liggende i langtidsminnet. Vi bruker disse modellene til å behandle informasjon fra omgivelsene. De hjelper oss til å forstå det vi opplever, men de kan også endres, og vi kan til og med bygge nye modeller hvis vi får informasjon som ikke kan behandles av våre eksisterende modeller (for eksempel et nytt språk). Når alt vi mottar kan forstås, kan vi si at våre omgivelser er territorialisert. Hvis det skjer noe som vi ikke kan forstå, kan vi snakke om deterritorialisering, og når nye modeller etter hvert lages som gjør at vi igjen forstår, har det skjedd en reterri­torialisering. Vi har igjen fått automatiske prosedyrer for å behandle informasjon. Legg merke til at modellene ikke finnes i utgangspunktet, de ligger ikke i hjernen vår fra fødselen av. Det er vi som lager dem.
  

  
   Territorialiseringsbegrepene anvendes i
   
    Mikaela Vasstrøm
   
   og
   
    Hans Kjetil Lysgårds
   
   kapittel om energi og samfunn. I Norge ble det satset på vindkraft fra rundt 1998, og et stabilt samarbeid mellom kraftutbyggere, klimaorganisasjoner og energimyndigheter bidro til en nokså omfattende utbygging i en tiårsperiode. Nasjonale og internasjonale aktører klarte her å stabilisere og dermed territorialisere politikken, uten at dette vekket særlig motstand. Et vendepunkt, en deterritorialisering, inntraff i 2019, med en veldig økning i lokale og nasjonale protester. Det ble framsatt ønsker om bedre og åpnere beslutningsprosesser, og at mer av overskuddet fra salg av vindkraft skulle tilbakeføres til lokalsamfunnene. I skrivende stund er vi kanskje inne i en ny stabiliseringsfase, såkalt reterritorialisering, med fokus på medvirkning og fordeling. Dette henger sammen med at stadig flere grupper nå bekymrer seg over nasjonens totale produksjon av fornybar kraft. Kapitlet viser at samfunnet og energisystemet ikke er separate størrelser, men at de påvirker hverandre og beveger seg sammen. Vasstrøm og Lysgård får fram at det ikke bare er konkrete aktører som styrer vindkraftpolitikken; den er et resultat av at mange ulike materielle og kulturelle elementer dukker opp i samme tidsperiode og koples sammen. Dette kan forstås som en ansamling som samlet sett blir styrende for hvordan vindkraften forvaltes – men som samtidig er i stadig endring.
  

  
   
    Knut Hidle
   
   bruker dette analytiske apparatet i sitt kapittel til å beskrive et sted relasjonelt. I Skjåk kommune i Gudbrandsdalen ble det etablert nasjonalparker i 2006 og 2009. Staten ble dermed øverste forvaltningsmyndighet for 79 prosent av kommunen, bestående av fjellområder som til da hadde vært brukt til jakt, beite, skogbruk, kraftproduksjon og friluftsliv, og som ikke minst bygda selv hadde bestemt over. Mens myndighetene ønsket å skåne områdene mot inngrep, ville lokalbefolkningen forvalte områdene slik de hadde gjort det i 200 år. Det meste av motstanden svant hen i løpet av 1990-tallet, men innbyggerne begynte ganske raskt etter etableringen å se etter muligheter: Hvordan kunne parkene skape arbeidsplasser og kompetansemiljøer som kunne stoppe fraflyttingen? Den enkle konklusjonen er at her har staten overkjørt de lokale, som så må gjøre det beste ut av situasjonen. Gjennom analyser av identitet og sted, samt ved å gi en beskrivelse av det som skjedde som ulike former for territorialisering av fjellområdene, får imidlertid Hidle fram et nyansert bilde av hvordan folket i Skjåk samspiller med naturen. Nasjonalparkene utløste også en fornyet optimisme, en forsterket tilhørighet og nye tenkemåter som kanskje til syvende og sist er bedre tilpasset tiden vi lever i.
  

  
   
   
   Oppsummering
  

  
   I denne boka demonstrerer norske samfunnsgeografer hvordan skala og andre geografiske begreper og teorier kan anvendes for å forstå samfunnet vi lever i. Den gir innblikk i hvordan geografifaget ser på verden, og hvordan teorier og begreper kan anvendes for å utvikle relevant kunnskap, bidra til samfunnets selvforståelse eller kritisere «makta». Her finner du ikke et eget kapittel om geografisk metode eller et kapittel som beskriver hvordan geografer jobber generelt. Dette er isteden demonstrert gjennomgående i alle kapitlene. Å lære geografi kan selvsagt handle om å forstå og reprodusere geografiske grunnbegreper, men minst like nyttig er det å forstå hvordan de kan brukes for å forstå samfunnet. Vi tror at dette er en bedre måte å lære begrepene på og ikke minst skape motivasjon for faget. I problembasert læring er ikke tanken at studentene først leser pensum og dernest anvender sine innsikter. Isteden vektlegges det at de stiller seg et spørsmål, har et problem de ønsker å løse, og
   
    dernest
   
   leser teori, med et formål. Ambisjonen i denne boka er å vise leseren hva samfunnsgeografi kan være, hvordan den kan gjøres og hvilken type kunnskap den kan utvikle.

